钦定古今图书集成/明伦汇编/宫闱典/第082卷 > 春秋四传 > 庄公元年单伯逆王姬
## 钦定古今图书集成/明伦汇编/宫闱典/第082卷 > 春秋四传 > 庄公元年单伯逆王姬

《春秋》：庄公元年“夏，单伯逆王姬。”

《公羊传》：“单伯者何？吾大夫之命乎天子者也。何以不
称使？天子召而使之也。逆之者何？使我主之也。曷为
使我主之？天子嫁女于诸侯，必使诸侯同姓者主之；
诸侯嫁女于大夫，必使大夫同姓者主之。”

〈注〉大夫与诸侯同姓者，不自为主者，尊卑不敌。其行婚姻之礼，则伤君臣之义；行君臣之礼，则废婚姻之好。故必使同姓有血脉之属，宜为父道，与所适敌体者主之。礼，尊者嫁女于卑者，必持风旨，为卑者不敢先求，亦不可斥与之者，申阳倡阴和之道。天子嫁女于诸侯，备侄娣如诸侯之礼。义不可以天子之尊，绝人继嗣之路，我主书者，恶天子也。《礼》，“齐衰不接弁冕，仇雠不交婚姻。”

《穀梁传》：“单伯者何？吾大夫之命乎天子者也。命大夫，
故不名也。其不言如，何也？其义不可受于京师也。其
义不可受于京师，何也？曰：躬君弑于齐，使之主婚姻，
与齐为礼，其义固不可受也。”

〈注〉《礼》，“尊卑不敌，天子嫁女于诸侯，必使同姓诸侯主之。”〈疏〉释曰：天子嫁女于诸侯，必使同姓诸侯主婚之意者，天子与诸侯尊卑不敌，若行君臣之礼，则废婚姻之好，若行婚姻之好，则废君臣之礼，故使诸侯主之。

《春秋》：“秋，筑王姬之馆于外。”

《左传》，“为外礼也。”

《公羊传》“何以书？讥。何讥尔？筑之，礼也，于外，非礼也。于
外何以非礼？筑于外，非礼也。其筑之何以礼？主王姬
者必为之改筑。主王姬者则曷为必为之改筑？于路
寝则不可，小寝则嫌，群公子之舍则以卑矣，其道必
为之改筑者也。”

〈注〉以言外，知有筑内之道也。于外非礼也。《礼》，同姓本有主嫁女之道，必阙地于夫人之下，群公子之上也。

《穀梁传》：“筑，礼也；于外，非礼也。筑之为礼，何也？主王姬
者必自公门出，于庙则已尊，于寝则已卑，为之筑节
矣。筑之外，变之正也。筑之外，变之为正，何也？仇雠之
人非所以接婚姻也，衰麻非所以接弁冕也。其不言
齐侯之来逆，何也？不使齐侯得与吾为礼也。”

〈注〉“公门”，朝之外门。主王姬者当设几筵于宗庙，以俟迎者，故在公门之内筑王姬之馆。〈疏〉释曰：二十四年夏，“公如齐逆女”，传云：“亲迎恒事也，不志，此其志，何也？不正其亲迎于齐也。”然则不言齐侯之来迎，乃是常事，不录，而云“不使齐侯得与吾为礼也”者，《春秋》之例，得常不书。庄公亲逆，是礼而书，故知非其逆于齐也。今王姬嫁于齐，而使鲁为主，齐侯如鲁亲逆，当合书经。但齐是鲁仇，不使齐侯得与君为礼，故不书之耳。旧解天子诸侯亲迎，皆不至妇家，今恐不然。何者？此时王姬，鲁主婚，故不至京师。《诗》称“亲迎于渭”者，为造舟、为梁张本焉。知文王不至太姒之家，略举所疑，遗之来哲。

《胡传》：“鲁于王室为懿亲，其主王姬亦旧矣，馆于国中，
必有常处，今特筑之于外者，《穀梁》子以为仇雠之人
非所以接婚姻也，衰麻非所以接弁冕也，知其不可，
故特筑之于外也。筑之于外，得变之正乎？曰：不正，有
三年之丧，天王于义不当使之主；有不戴天之仇，庄
公于义不可为之主，筑之于外之为宜，不若辞而弗”
主之为正也。是以君子贵端本焉。或曰：“天王有命，固
不可辞。使单伯逆于京师，上得尊周之义，为之筑馆
于外，下未失居丧之礼，奚为不可？”曰：“以常礼言之可
也。今庄公有父之仇，方居苫块，此礼之大变也，而为
之主婚，是废人伦，灭天理矣。《春秋》于此事一书再书
又再书者，其义以复仇为重，示天下”后世臣子不可
忘君亲之意，故虽“筑馆于外”，不以为得礼而特书之
也。